Sekskantnøkler.
En **sekskantnøkkel** er en type håndverktøy beregnet på skruer med innvendig sekskanthode.

Noen av fordelene ved denne type verktøy er:

* Seks kontaktflater mellom nøkkel og skruer
* Kontaktflatene på skruen er beskyttet mot ytre skader
* Skruen kan plasseres i mutteren (skruehullet) ved hjelp av nøkkelen
* Kan brukes til meget små dimensjoner (ur- og instrumentverktøy)
* Kan anvendes til «hodeløse» skruer (som f.eks. settskruer)

For kundens egen montasje av bruksgjenstander, som for eksempel sykler og møbler, benytter produsentene skruer med innvendig sekskanthode. Mest kjent er kanskje IKEAs møbler. Folk som ikke har et yrkesmessig forhold til verktøy, kjenner iallfall sekskantnøkkelen fra flatpakkede møbler.

Metriske og tommestørrelser går som hovedregel ikke overens, hvilket kan føre til ødelagte verktøy og bolter. IKEA er kjent for å stort sett bruke 4 mm sekskantnøkler, ettersom denne størrelsen er et spesialtilfelle som er så å si identisk med tommestørrelsen 5⁄32" (3.97 mm). På denne måten kan både metriske og tommenøkler brukes uten fare for å ødelegge verktøy eller skruer. 8 mm og 5⁄16" (7.94 mm) er et annet spesialtilfelle, sammen med 19 mm og 3⁄4" (19.05 mm).

Andre navn
----------

To maskinskruer med spor for sekskantnøkkel.
Sekskantnøkler kalles noen ganger *innvendig* sekskantnøkkel for å skille den fra pipenøkler og fastnøkler laget for skruer med *utvendige* sekskanthoder.

**Unbrako** eller **unbrakonøkkel** er et degenerert varemerke for sekskantnøkler i Skandinavia. En vanlig feilstavelse er u*m*brakonøkkel. Merkenavnet Unbrako uttales på engelsk *un-break-o* og ble valgt på grunn av lydlikheten med *unbreakable*. En mulig årsak til den vanlige feilskrivningen (umbrako) av unbrako i Skandinavia kan være at mange produsenter, deriblant IKEA, feilaktig har skrevet umbrakonøkkel i sine monteringsanvisninger. En annen årsak kan være den språklige, nemlig at det er lettere å uttale to bilabiale konsonanter (*mb*) etter hverandre enn en alveolar og en bilabial plosiv. Denne trenden ser vi i flere romanske språk; f.eks. blir prefikset *in-* til *im-* foran bilabiale konsonanter, som i ordet *impossible*. Dette språklige fenomenet kalles en regressiv kontaktassimilasjon.

Det engelske navnet for sekskantnøkler er *hex key*. Den amerikanske betegnelsen *Allen wrench* var opprinnelig et varemerke for Allen Manufacturing Company i Hartford, Connecticut 1943. Allen er også noe brukt på spansk (*llave Allen*, uttalt ned spansk dobbel-L, /ʎaβe aʎen/). Det tyske navnet for sekskantnøkler er *Innensechskant*, mens *Inbus* eller *INBUS* er et kjent varemerke for sekskantnøkler som noen ganger brukes på tysk. På svensk brukes navnene *insexnyckel* og *sexkantnyckel*. I Italia er *Brugola* et kjent varenavn etter selskapet Officine Egidio Brugola som brukes om sekskantnøkler på italiensk.

Metriske størrelser
-------------------

Noen standard størrelser på metriske sekskantnøkler er 0.7, 0.9, 1.3, 1.5, 2, 2.5, 3, 4, 5, 6, 8 og 10 mm.

Illustrasjon av nøkler med trygge størrelser (venstre og høyre) for en gitt sekskantskrue (midten), et krav som er tilfredsstilt av metriske førstevalgsstørrelser.
En fordel med metriske sekskantnøkler er at størrelsene er lagt opp slik det ikke er mulig å bruke en nøkkel med feil størrelse. Mer spesifikt er metriske sekskantnøkler delt inn i førstevalgs-størrelser (som er de absolutt mest vanlige størrelsene), og andrevalgs-størrelser (som i praksis er svært lite brukt). En motivasjon for å bruke bare førstevalgsstørrelsene er at de følger trygge størrelsesintervall. Dette vil si at det ikke er mulig å bruke nøkler i for små størrelser, hvilket ville ført til fare for å ødelegge både skruehodet og verktøyet. Med trygge størrelsesintervall vil et verktøy som er for lite ganske enkelt spinne løst i et skruehode som er for stort, og man unngår dermed fare for å ødelegge skruehodet eller verktøyet dersom man skulle bruke feil verktøy. Trygge størrelsesintervall blir ikke opprettholdt dersom man blander metriske første- og andrevalgsstørrelser, eller dersom man blander tommer og metrisk ettersom de fleste tommestørrelsene faller mellom to metriske størrelser. Man kan derfor lett ødelegge både nøkler og skruer dersom man bruker metriske nøkler på tommeskruer, eller omvendt.

Sekskantnøkkelsett med metriske førstevalgsstørrelser fra 2.5 mm til 10 mm
.
Tabell over metriske størrelser for sekskantnøkler mellom 0.7 mm og 10 mm) (*avrundede verdier i kursiv*)

| 1. valg (R''5) | 2. valg (R'10) | Tommer(desimaler) |
| --- | --- | --- |
| 0.7 mm |  | *0.028"* |
| 0.9 mm |  | *0.035"* |
|  | 1 mm | *0.039"* |
|  | 1.25 mm | *0.049"* |
| 1.3 mm |  | *0.051"* |
| 1.5 mm |  | *0.059"* |
| 2 mm |  | *0.079"* |
| 2.5 mm |  | *0.098"* |
| 3 mm |  | *0.118"* |
|  | 3.5 mm | *0.138"* |
| 4 mm |  | *0.157"* |
|  | 4.5 mm | *0.177"* |
| 5 mm |  | *0.197"* |
|  | 5.5 mm | *0.217"* |
| 6 mm |  | *0.236"* |
|  | 7 mm | *0.276"* |
| 8 mm |  | *0.315"* |
|  | 9 mm | *0.354"* |
| 10 mm |  | *0.394"* |
|

| Matematisk demonstrasjon |
| --- |
| **R**: Radiusen fra senter til hjørne, **r**: Radiusen fra senter til flate.
Matematisk kan man vise om en mindre nøkkel enten vil spinne fritt eller gripe i et for stort skruehode ved å sammenligne:* A) Nominell diameter (ev. radius) på en sirkel som tangerer kantene den lille nøkkelen (**R** i figuren), og
* B) Nominell diameter (ev. radius) på en sirkel som tangerer flatene til skruehodet (eller den korrekte nøkkelstørrelsen) (**r** i figuren).

Dersom **RA** er mindre enn **rB** vil bruk av sekskantnøkkel med for liten størrelse dermed ikke kunne skade skruehodet, hvilket er tilfelle dersom man holder seg til metriske nøkler og skruer.
Dette kan vises ved å se på formlene for minimal og maksimal diameter til en heksagon med sidelengde a:* Maksimal diameter: Dmaks = {\displaystyle 4a\,\!}
* Minimal diameter: Dmin = {\displaystyle 2\cdot a{\sqrt {3}}\,\!}

Det følger dermed at Dmaks, A > Dmin, B er tilfredsstilt dersom {\displaystyle a\,\!} > {\displaystyle {\frac {2{\sqrt {3}}}{4}}\cdot b\,\!}. |

Tommestørrelser
---------------

Unbrakonøkler finnes også med tommemål, for eksempel 5/64, 3/32, 7/64, 1/8, 9/64, 5/32, 3/16 tommer osv.

Tabell over tommestørrelser for sekskantnøkler mellom 0.028" og 3/8" (0.71 mm og 9.525 mm) (*avrundede verdier i kursiv*)

| Tommebrøk | Millimeter | Tommer(desimaler) |
| --- | --- | --- |
| 0.028" | *0.71 mm* | 0.028" |
| 0.035" | *0.89 mm* | 0.035" |
| 3/64" | *1.19 mm* | 0.046875" |
| 0.050" | *1.27 mm* | 0.050" |
| 1/16" | *1.59 mm* | 0.0625" |
| 5/64" | *1.98 mm* | 0.078125" |
| 3/32" | *2.38 mm* | 0.09375" |
| 7/64" | *2.78 mm* | 0.109375" |
| 1/8" | *3.18 mm* | 0.125" |
| 9/64" | *3.57 mm* | 0.140625" |
| 5/32" | *3.97 mm* | 0.15625" |
| 3/16" | *4.76 mm* | 0.1875" |
| 7/32" | *5.56 mm* | 0.21875" |
| 1/4" | *6.35 mm* | 0.25" |
| 5/16" | *7.94 mm* | 0.3125" |
| 3/8" | *9.53 mm* | 0.375" |
|

Referanser
----------

1. ↑  Summers, James (1998). *Hobbysnekkerens grunnbok*. Oslo: Det beste. s. 157. ISBN 8276831907.
2. ↑  «Unbrakonøgle». *www.b.dk*. Besøkt 24. mai 2016.

Eksterne lenker
---------------

* Mer om sekskantnøkler| Hex Keys (Allen Keys) and Bits Sockets Dimensions Arkivert 17. november 2015 hos Wayback Machine.

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica
 |